REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/43-18

22. mart 2018. godine

B e o g r a d

Z A P I S N I K

27. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 21. MARTA 2018. GODINE

Sednica je počela u 11,10 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Jasmina Obradović, Veroljub Matić, Tijana Davidovac, Milija Miletić, Radovan Jančić, Mladen Lukić, Arpad Fremond, Miroslav Aleksić i prof. dr Miladin Ševarlić kao i Marko Zeljug (zamenik Žarka Bogatinovića), Radoslav Cokić (zamenik Ognjena Pantovića) i Ljubinko Rakonjac (zamenik Marjane Maraš), zamenici članova Odbora.

Sednici nisu prisustvovali članovi Odbora: Žarko Bogatinović, Ognjen Pantović, Marjana Maraš, Goran Ješić, Nada Lazić, Milorad Mirčić i Nenad Božić.

Sednici su prisustvovali predstavnici Ministarstva poljoprivrede, šumarstva i vodoprivrede: Velimir Stanojević, državni sekretar, Branko Lakić, direktor Uprave za poljoprivredno zemljište, Emina Milakara, direktor Uprave za veterinu, Dragoljub Brajović, načelik u Upravi za zaštitu bilja; Mladen Grujičić, načelnik Opštine Srebrenica, Radomir Pavlović, potpredsednik Skupštine opštine Srebrenica i Desnica Radivojević, savetnik za investicije i razvoj.

Pre utvrđivanja dnevnog reda, njegovu dopunu predložio je prof. dr Miladin Ševarlić sa tačkama: Razmatranje prijave i nepravilnosti Narodnoj skupštini i Ministarstvima u delu koja se odnosi na delokrug rada Odbora za poljoprivredu, šumarstvo i vodoprivredu NSRS, koju je 19.2.2018. godine dostavila nevladina organizacija „Solidarno za životinje“; Izmene i dopune Zakona o podsticajima u poljoprivredi i ruralnom razvoju; Izmene i dopune Zakona o budžetu Republike Srbije; Predlozi rešenja za dugove poljoprivrednika za PIO i zdravstveno osiguranje, uključujući razmatranje pisama upućenih predsednicima Vlade Mađarske; Izmene Zakona o zaštiti bilja.

Odbor nije prihvatio predloge za dopunu dnevnog reda (2 za, 10 nije glasalo).

Odbor je većinom glasova (11 za, 1 nije glasao) usvojio sledeći

D n e v n i r e d

1. Mogućnosti saradnje sa poljoprivrednicima i prerađivačima Republike Srpske (BiH) i naše AP Kosovo i Metohija;
2. Inicijativa za izmenu Pravilnika o uslovima i postupku davanja u zakup i na korišćenje poljoprivrednog zemljišta u državnoj svojini;
3. Razno.

Pre prelaska na razmatranje prve tačke dnevnog reda usvojeni su zapisnici 24, 25. i 26. sednice Odbora, koje su održane 17. i 30. januara i 20. februara 2018. godine, u tekstu u kome su i predloženi. (11 za, 1 nije glasao).

Prva tačka dnevnog reda - Mogućnosti saradnje sa poljoprivrednicima i prerađivačima Republike Srpske (BiH) i naše AP Kosovo i Metohija;

U uvodnim napomenama Marijan Rističević obavestio je prisutne da u skladu sa dogovorom predsednika Republike Srbije Aleksandra Vučića i predsednika Republike Srpske Milorada Dodika postoji inicijativa za zajednički projekat u Podrinju, sa obe strane Drine, za izgradnju fabrika za preradu mesa i mleka, što bi uticalo na razvoj poljoprivrede i poljoprivrednih gazdinstava.

Mladen Grujičić istakao je da Opština Srebrenica raspolaže velikim poljoprivrednim potencijalom sa 20.000 ha obradivog zemljišta. Međutim, trenutno je obrađeno samo 1,37% zemljišta, odnosno 700 ha, imajući u vidu devastiranost sela i nedostatak uslova za povratak ljudi na selo. Otvaranjem fabrika za preradu mesa i mleka omogućilo bi se oživljavanje sela koja su zamrla, podstakla veća proizvodnja mesa i omogućio otkup na licu mesta preko 8 miliona litara mleka, koliko se godišnje proizvede u Srebrenici, Bratuncu, Milićima i Vlasenici. On je dodao da je vrednost projekta 15 miliona evra, od čega Opština Srebrenica treba da izdvoji 6 miliona, zbog čega su im pored finansijskih sredstava potrebna i obuka ljudi koji bi radili u prerađivačkim kapacitetima.

Desnica Radivojević predstavio je prednosti i mogućnosti projekta prerade mesa (proizvodnja trajnjih i konzerviranih proizvoda) i mleka i mlečnih proizvoda na teritoriji Opštini Srebrenica. Planirano je da se kroz projekat za preradu mesa zaposli u prvoj fazi 80 radnika. Druga faza će obuhvatiti ispašu stoke, koja je inače uključena u strateški program rada Opštine Srebrenica i Vlade Republike Srpske. U okviru projekta prerade mleka i mlečnih proizvoda planira se zapošljavanje 25 radnika.

Emina Milakara je obavestila prisutne da je održan sastanak u Banja Luci sa predstavnicima Ministarstva poljoprivrede, šumarstva i vodoprivrede Republike Srpske, gde je dogovorena tehnička podrška Uprave za veterinu Republike Srbije vezano za planove službenih kontrola za meso i mleko, obuke i edukacije radi izvoza na teritoriju Ruske Federacije. Takođe, vakcinacija protiv klasične kuge svinja se nastavlja u čitavom regionu.

Dragoljub Brajović, član Implementacione grupe za pregovore sa prištinskom delegacijom oko fitosanitarnih uverenja i veterinarskih sertifikata u Briselu, rekao je da 52 veterinarska sertifikata do sada nisu usaglašena, a usaglašeno je samo 8. Postoje problemi oko prometa sadnog materijala vinove loze, registracije sredstava za zaštitu bilja (pesticidi), koji bi trebalo da se reše na tehničkom nivou u saradnji sa EULEKS-om. Takođe, svakodnevo se radi sa strane fitosanitarne i veterinarske inspekcije da se omogući promet roba preko zajedničkih carinskih tačaka između Srbije i AP KiM.

U diskusiji su učestvovali narodni poslanici: Marijan Rističević i prof. dr Miladin Ševarlić.

Nakon rasprave, Odbor je jednoglasno doneo sledeći

Z a k lj u č a k

Odbor podržava zajednički projekat između Republike Srbije i Republike Srpske, konkretno u vezi projekta za proizvodnju trajnih i konzerviranih proizvoda, kao i projekta za proizvodnju mleka i mlečnih proizvoda koji bi se realizovali na području Opštine Srebrenica u cilju regionalnog, sa obe strane Drine, razvoja poljoprivrede, poljoprivrednih gazdinstava i prerađivačke industrije.

Ovaj Zaključak Odbor dostavlja predsedniku Republike i Vladi Republike Srbije na analizu i dalje postupanje.

Velimir Stanojević je istakao da je zaključak Ministarstva, a nakon posete predsednika Republike AP Kosovu i Metohiji, da je poljoprivreda uslov opstanka ljudi na AP KiM. Ministarstvo je preduzelo više konkretnih mera podrške poljoprivrednicima na AP KiM, tako što su opredeljena sredstva za pomoć koja su upućena preko Kancelarije za KiM, a formirana je i Radna grupa Ministarstva koja je sagledala prioritete poljoprivrednih proizvođača. Nakon posete Radne grupe poljoprivrednicima na AP KiM ustanovljeno je da se oni i u enklavama i na severu Kosova suočavaju sa velikim administrativnim problemima i sa nedostatkom prerađivačkih kapaciteta za svoje proizvode. On je dodao da na AP KiM podršku treba pružiti mladima koji se bave isključivo poljoprivrednom proizvodnjom, ozbiljnim poljoprivrednim proizvođačima kojima treba podrška u obnovi mehanizacije i obnovi stočnog fonda, kao i izgraditi prerađivačke kapacitete. Takođe, još jedan vid podrške poljoprivrednicima na AP KiM jesu i donacije privatnih kompanija koje su pokazale spremnost da pomognu.

U diskusiji su učestvovali narodni poslanici: Marijan Rističević i prof. dr Miladin Ševarlić.

Nakon rasprave, Odbor je većinom glasova (10 za, 1 nije glasao) doneo sledeći

Z a k lj u č a k

Odbor pozdravlja podršku i pomoć koju su građani, pravna lica i Vlada Republike Srbije pružili poljoprivrednim proizvođačima u našoj južnoj pokrajini Kosovo i Metohija. Odbor, uz razumevanje za administrativne teškoće, preporučuje Vladi Republike Srbije, Ministarstvu poljoprivrede, šumarstva i vodoprivrede i Kancelariji za Kosovo i Metohiju što jaču podršku poljoprivrednicima na teritoriji AP Kosovo i Metohija.

Druga tačka dnevnog reda - Inicijativa za izmenu Pravilnika o uslovima i postupku davanja u zakup i na korišćenje poljoprivrednog zemljišta u državnoj svojini;

Marijan Rističević predložio je da se u Pravilniku o uslovima i postupku davanja u zakup i na korišćenje poljoprivrednog zemljišta u državnoj svojini isprave nelogičnosti prilikom računanja koeficijenata za obračun domaćih životinja u uslovna grla i koeficijenata za obračun uslovnih grla u površinu poljoprivrednog zemljišta. Takođe, prilikom zakupa državnog poljoprivrednog zemljišta, na osnovu prava prečeg zakupa za stočare, potrebno je da se odbije zemljište koje oni već imaju po nekom drugom osnovu (zakupljeno ili u vlasništvu) na čitavoj teritoriji Srbije. Takođe, treba smanjiti zloupotrebe po pitanju prava prečeg zakupa za stočare, tako što bi stočari koji dobiju pravo prečeg zakupa po povlašćenim cenama, morali da proizvode na zemljištu poljoprivredne kulture, od kojih bi na svojoj farmi pripremali hranu za svoju stoku.

U diskusiji su učestvovali narodni poslanici: Marijan Rističević, Ljubinko Rakonjac, prof. dr Miladin Ševarlić i Milija Miletić.

Nakon rasprave, Odbor je jednoglasno doneo sledeći

Z a k lj u č a k

Odbor predlaže da se pristupi izmenama Pravilnika o uslovima i postupku davanja u zakup i na korišćenje poljoprivrednog zemljišta u državnoj svojini u vezi računanja koeficijenata za obračun domaćih životinja u uslovna grla i koeficijenata za obračun uslovnih grla u površinu poljoprivrednog zemljišta i otklanjanja svih mogućih zloupotreba.

Treća tačka dnevnog reda - Razno

Pod tačkom razno, Odbor je većinom glasova (9 za, 1 nije glasao) odredio da učesnici na Konferenciji „Korišćenje IPARD fonda EU“, budu Marijan Rističević i Arpad Fremond. Konferencija će u saradnji sa Evropskim parlamentom biti organizovana u Narodnoj skupštini, 13. aprila 2018. godine.

Odbor je jednoglasno doneo sledeći

Z a k lj u č a k

Odbor je odlučio da se na neku od narednih sednica pozovu predstavnici Ministarstva finasija i Ministarstva za rad, zapošljavanje, boračka i socijalna pitanja kako bi se razmotrila rešenja za dugovanja za PIO i zdravstveno osiguranje poljoprivrednika.

Pošto drugih pitanja i predloga nije bilo, sednica je zaključena u 13,20 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević